b'\n_START_ARTICLE_\nAndrej Fi\xc5\xa1travec\n_START_SECTION_\n\xc5\xbdivljenje in delo\n_START_PARAGRAPH_\nFi\xc5\xa1travec je diplomiral na ljubljanski Fakulteti za dru\xc5\xbebene vede in doktoriral na Filozofski fakulteti v Mariboru. Na Univerzi v Mariboru je delal kot asistent in visoko\xc5\xa1olski u\xc4\x8ditelj dokler se ni zapletel v spor s tedanjim vodstvom univerze, ki mu je odvzelo habilitacijo. Nekaj \xc4\x8dasa je bil zaposlen v mariborski enoti Zavoda za \xc5\xa1olstvo, nazadnje pa v In\xc5\xa1titutu za razvoj dru\xc5\xbebene odgovornosti._NEWLINE_Skupaj z antropologinjo Vesno Vuk Godina sta izvedla sedem sezon Dru\xc5\xbeabnega dru\xc5\xbeboslovja, sicer projekta Mladinskega kulturnega centra Maribor, na katerih je nastopilo petdeset slovenskih intelektualcev._NEWLINE_Bil je med govorniki na protestih v Mariboru (na 2. in 3. mariborski vstaji) proti \xc5\xbeupanu Francu Kanglerju, ki ga je uradna Komisija za prepre\xc4\x8devanju korupcije obto\xc5\xbeila korupcije._NEWLINE_\xc5\xbdivi v Mariboru. Je lo\xc4\x8den in o\xc4\x8de dveh otrok.\n_START_SECTION_\nNadomestne volitve za \xc5\xbeupana Maribora\n_START_PARAGRAPH_\nNadomestnih volitev za \xc5\xbeupana Maribora se je udele\xc5\xbeil s podporo ene izmed protestni\xc5\xa1kih skupin, imenovane po istoimenskem manifestu Skupaj za Maribor, katere vidnej\xc5\xa1i \xc4\x8dlani so Vlado Novak, Tone Partlji\xc4\x8d in Boris Vezjak, uradno kandidaturo pa je vlo\xc5\xbeil s pomo\xc4\x8djo 1438 podpisov. \xc4\x8ceprav je bilo kar 11 kandidatov za \xc5\xbeupana, je bil izvoljen \xc5\xbee v prvem krogu volitev 17. marca 2013 s podporo 52,69\xc2\xa0% glasov.\n_START_SECTION_\nRedne lokalne volitve 2014\n_START_PARAGRAPH_\nNa rednih lokalnih volitvah 5. oktobra 2014 je ponovno kandidiral za \xc5\xbeupana, vendar pa tokrat tudi s svojo listo za mestni svet, imenovano Lista \xc5\xbeupana Andreja Fi\xc5\xa1travca. Skupno je za \xc5\xbeupana v Mariboru kandidiralo 17 kandidatov, kar je bilo najve\xc4\x8d izmed vseh ob\xc4\x8din v Sloveniji. S prednostjo 40,83\xc2\xa0% se je uvrstil v drugi krog z drugouvr\xc5\xa1\xc4\x8denim protikandidatom Francem Kanglerjem, ki je prejel 17,72\xc2\xa0% podpore._NEWLINE_Medtem pa je na volitvah za mestni svet njegova neodvisna Lista \xc5\xbeupana Andreja Fi\xc5\xa1travca (L\xc5\xbdAF) prejela 29,79\xc2\xa0% podporo volivcev, kar ji je prineslo 17 mandatov v 45-\xc4\x8dlanskem mestnem svetu MOM. To je hkrati tudi rekordni rezultat katerekoli izmed list ali strank v zgodovini mestnega sveta MOM._NEWLINE_Na drugem krogu lokalnih volitev 19. oktobra 2014 je protikandidata Franca Kanglerja premagal s prednostjo 74,54\xc2\xa0% in s tem za\xc4\x8del svoj prvi redni mandat kot \xc5\xbeupan Mestne ob\xc4\x8dine Maribor.\n_START_SECTION_\nLokalne volitve 2018\n_START_PARAGRAPH_\nPrejel je 8,57% glasov in osvojil tretje mesto. V drugi krog se ni uvrstil.'